Enyobeni-treurspel: Ouers ingelig oor oorsaak van kinders se doodLeë kiste is by dié gedenkdiens vir die slagoffers van die Enyobeni-taverne-tragedie uitgelê. (Foto: Phill Magakoe / AFP) Die ouers van die 21 tieners wat einde Junie in die Enyobeni-taverne in Scenery Park in Oos-Londen dood is, is meegedeel dat hul kinders glo versmoor het. Die Oos-Kaapse departement van gesondheid het die ouers Donderdag ingelig oor die oorsaak van hul kinders se dood. Die ouers is meegedeel dat hul kinders glo versmoor het weens die feit dat die taverne oorvol was. Hulle is egter toegang tot die toksikologieverslag geweier. Xolani Malangeni se 17-jarige dogter, Esinako, was een van die slagoffers. “Dit is ŉ vals verslag,” het hy telefonies aan AFP gesê. Ander ouers het aan plaaslike media gesê hulle is ook meegedeel dat versmoring die oorsaak van hul kinders se dood was. Altesame 17 tieners is in die taverne dood en nog vier op pad na hospitale nadat hulle simptome soos ŉ toegetrekte bors, braking en kopseer begin ondervind het. Die kinders was almal tussen 13 en 17 jaar oud. Die owerhede het in Julie gesê daar was klaarblyklik metanol en alkohol in die oorledenes se bloedstroom ten tyde van hul dood. Daar is bygevoeg dat daar nog nie afdoende bewyse oor die presiese oorsaak van die tieners se dood is nie. Siyanda Manana, woordvoerder van die departement, wou egter geen besonderhede bekend maak oor wat aan die ouers gesê is nie. Volgens mediaberigte het Manana gesê dié inligting is vertroulik en dat die departement regsadvies oor die aangeleentheid ingewin het. Die ouers van die oorledenes het die regering al verskeie kere gekap vir sy hantering van die saak. Die eienaar van die Enyobeni-taverne is ná die voorval in hegtenis geneem.